Virallinen lehti nro C 098 , 09/04/1999 s. 0212



A4-0500/98 Päätöslauselma neuvoston muuttamasta esityksestä Euroopan yhteisöjen varainhoitovuoden 1999 yleiseksi talousarvioksi (kaikki pääluokat) ja vuoden 1999 alustavaa talousarvioesitystä koskevasta oikaisukirjelmästä nro 1 - Pääluokka III - Komissio Euroopan parlamentti, joka - ottaa huomioon Euroopan unionista tehdyn sopimuksen, - ottaa huomioon neuvoston 24. marraskuuta 1998 tekemät päätökset vuoden 1999 talousarvioesityksestä, johon parlamentti on tehnyt tarkistuksia ja muutoksia ensimmäisessä käsittelyssään (C4-0600/98), - ottaa huomioon vuoden 1999 alustavaa talousarvioesitystä koskevan oikaisukirjelmän nro 1 - Pääluokka III - Komissio (SEC(98)1766), - ottaa huomioon neuvoston 24. marraskuuta 1998 vahvistaman oikaisukirjelmän nro 1 Euroopan yhteisöjen talousarvioesitykseen varainhoitovuodeksi 1999 (C4-0666/98), - ottaa huomioon 29. lokakuuta 1993 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta ((EYVL C 331, 7.12.1993, s. 1.)) sekä siihen liitetyt rahoitusnäkymät sellaisina kuin ne on viimeksi muutettuna 2. huhtikuuta 1998 ((EYVL C 138, 4.5.1998, s. 155.)), - ottaa huomioon 2. huhtikuuta 1998 antamansa päätöslauselman vuoden 1999 talousarviomenettelyn suuntaviivoista ((EYVL C 138, 4.5.1998, s. 149 ja s. 153.)), - ottaa huomioon 2. heinäkuuta 1998 antamansa päätöslauselman varainhoitovuoden 1999 talousarvioon liittyvistä tilapäisestä menettelystä, josta määrätään talousarviota koskevasta kurinalaisuudesta ja talousarviomenettelyn parantamisesta 29 päivänä lokakuuta 1993 tehdyssä toimielinten välisessä sopimuksessa ja yhteisen ulko- ja turvallisuuspolitiikan rahoittamista koskevista määräyksistä 16 päivänä heinäkuuta 1997 tehdyssä toimielinten välisessä sopimuksessa sekä 12. joulukuuta 1996 annetun yhteisen julkilausuman mukaisessa menettelyssä, joka koskee kansainvälisten kalastussopimusten rahoittamista ((EYVL C 226, 20.7.1998, s. 46.)), - ottaa huomioon varainhoitoasetuksen, erityisesti sen 15 ja 26 artiklan, sekä asiasta vastaavien valiokuntien neuvottelut kyseisistä siirroista, - ottaa huomioon tilintarkastustuomioistuimen kertomuksen varainhoitovuodelta 1997 ((EYVL C 349, 18.11.1997.)), - ottaa huomioon ensimmäisessä käsittelyssä käymänsä keskustelut ja sen aikana hyväksytyt tarkistukset sekä 22. lokakuuta 1998 antamansa päätöslauselmat esityksestä Euroopan unionin yleiseksi talousarvioksi varainhoitovuodeksi 1999 (pääluokat I, II, III, IV, V ja VI) ((Kyseisen istunnon pöytäkirja, osa II, kohta 1 b.)), - ottaa huomioon budjettivaliokunnan mietinnön ja maataloutta sekä maataloutta ja maaseudun kehittämistä käsittelevän valiokunnan lausunnon (A4-0500/98), A. ottaa huomioon, että neuvoston 24. marraskuuta 1998 päivätyssä talousarvioesityksessä maksusitoumusmäärärahoja on lisätty 392 miljoonalla eurolla ja maksumäärärahoja on vähennetty 336 miljoonalla eurolla neuvoston ensimmäisestä käsittelystä; ottaa huomioon, että neuvoston talousarvioesityksen maksumäärärahat ovat 1,10 % BKTL:sta omien varojen ylärajan ollessa 1,27 % BKTL:sta; ottaa huomioon, että neuvoston talousarvioesityksessä maksumäärärahoja lisättiin 2,36 % vuoteen 1998 verrattuna, B. ottaa huomioon, että se laati talousarvioesityksen sillaksi vuosien 1993 - 1999 rahoitusnäkymien ja niiden tulevien rahoitusnäkymien välille, joista neuvotellaan todennäköisesti vuoden 1999 jälkeiselle ajalle; ottaa huomioon, että jotkut neuvoston jäsenistä ovat huomanneet tämän näkökohdan ja katsovat, että vuoden 1999 talousarvio on perusta tuleville rahoitusnäkymille; ottaa huomioon, että vuoden 1999 talousarvio ennakoi talous- ja rahaliiton kolmatta vaihetta ja se on ensimmäinen talousarvio, jonka aikana Amsterdamin sopimus pannaan täytäntöön, C. ottaa huomioon, että neuvoston puheenjohtajavaltiot ovat koko vuoden ajan osoittaneet olevansa valmiita hedelmälliseen keskusteluun parlamentin kanssa kolmen osapuolen välisissä keskusteluissa ja muissa korkean tason kokouksissa 21. tammikuuta, 23. helmikuuta, 31. maaliskuuta, 23. kesäkuuta, 16. heinäkuuta, 13. lokakuuta, 12. - 13. ja 17. marraskuuta, 1. joulukuuta ja, kuten neuvoston kanssa käydyissä neuvotteluissa ilmeni, 17. heinäkuuta, 24. marraskuuta ja 8. joulukuuta 1998, D. ottaa huomioon, että neuvosto on hyväksynyt parlamentin ensimmäisen käsittelyn tarkistuksista 144 ja muuttanut 59:ää ja hylännyt 62, yhteensä siis 121 tarkistusta tai muutosta; ottaa huomioon, että neuvosto on hyväksynyt kaikki tarkistukset pääluokkaan I, mukaan lukien oikeusasiamiestä koskeva liite, sekä pääluokkiin IV, V ja VI, E. ottaa huomioon, että maksut päätettiin säilyttää suurin piirtein samalla tasolla kuin jäsenvaltioiden talousarvioiden keskikasvu vuoden 1998 talousarvioihin verrattuna edellyttäen, että molemmat budjettivallan käyttäjät hyväksyvät yhteiset kannat tärkeimmistä kohdista, joita ovat toimielinten välisen sopimuksen 21 kohdan noudattaminen, realistisemmat arviot maatalous- ja kalastusalan menoista ATE:en viime vaiheessa annetun oikaisukirjelmän mukaisesti, oikeusperustojen hyväksyminen, kaikkien talousarvioon otettujen menojen tehokkuuden valvonta, talousarvion toteuttamisen valvonta, menojen laadun korostaminen määrän sijasta sekä petosten jatkuva torjunta, F. ottaa huomioon, että toimielinten välisen sopimuksen 17 kohdassa määrätään, että molemmat budjettivallan käyttäjät sopivat hyväksyvänsä varainhoitovuosiksi 1993 - 1999 sellaiset enimmäismäärät ei-pakollisten menojen lisäämiselle, jotka perustuvat rahoitusnäkymien ylärajojen puitteissa laadittuihin talousarvioihin, G. ottaa huomioon, että varhaisvaroitusjärjestelmästä annettu tiedonanto nro 12 osoittaa, että EMOTR:n määrärahoista vuodelle 1998 jäi käyttämättä 1,4 miljardia ecua; neuvosto on hyväksynyt korjaavan ja täydentävän talousarvioesityksen nro 1/98 ensimmäisessä käsittelyssään uuden budjettikohdan Venäjälle annettavaa elintarvikeapua varten, johon lisätään 400 miljoonaa euroa, H. ottaa huomioon, että parlamentti on päättänyt hyväksyä vuoden 1999 talousarvion, jossa on miljoonaa euroa 96 929 maksusitoumusmäärärahoina ja 85 558 miljoonaa euroa maksumäärärahoina, mikä merkitsee 1,10 % BKTL:sta; 1. Hyväksyy talousarviota koskevat päätökset, joiden nojalla sen ensimmäisessä käsittelyssä esittämät painopistealueet vahvistetaan ja parlamentin ja neuvoston ensimmäisen käsittelyn aikana osoittamille tärkeimmille painopistealueille osoitetaan riittävä rahoitus noudattaen kuitenkin talousarviota koskevaa kurinalaisuutta; 2. Toteaa tyytyväisenä, että jo toista kertaa nämä budjettivallan käyttäjän päätökset tehtiin laaja-alaisena yhteistyönä; toistaa, että kyseisiin painopistealueisiin luetaan työpaikkojen luominen kaikkialle Euroopan unioniin, koulutuksen ja jatkokoulutuksen edistäminen, tutkimus ja kehittäminen, tietojen ja taitojen Euroopan edistäminen, ympäristönsuojelu ja maailman ilmastonmuutoksia rajoittavien toimenpiteiden toteuttaminen, Euroopan unionin roolin vahvistaminen maailmassa kansainvälisesti tärkeisiin kohteisiin suuntautuvan johdonmukaisen kehityspolitiikan avulla sekä kaikkien ohjelmien täytäntöönpanon ja todellisen vaikutuksen tehokkaampi valvonta taloudellisen lähentymisprosessin vahvistamiseksi ja tukemiseksi; 3. Panee merkille, että neuvosto on ottamassa vastuutaan talousarvioprosessin poliittisena kumppanina ja että se ehdotti vuoden 1999 talousarviota koskevaa kompromissia, johon sisältyi useita osa-alueita kaikista sekä vuoden 1998 että vuoden 1999 talousarvioon ja tulevia varainhoitojärjestelyjä koskevaan mahdolliseen uuteen toimielinten väliseen sopimukseen liittyvistä menoluokista; katsoo, että tästä kompromissista käydyt neuvottelut ovat askel kohti parlamentin toivomaa talousarviota koskevaa aitoa yhteispäätöstä; 4. Panee merkille, että kun molemmat budjettivallan käyttäjät toimivat tiiviissä yhteistyössä, siitä on etua koko unionille ja sen kansalaisille; toivoo neuvoston ottavan tämän ajatuksen omakseen sen tutkiessa uusia rahoitusnäkymiä ja neuvotellessa parlamentin kanssa mahdollisesta uudesta toimielinten välisestä sopimuksesta; 5. Pitää myönteisenä kolmen toimielimen 8. joulukuuta 1998 antamaa yhteistä julistusta uuden toimielinten välisen sopimuksen joustavuudesta; pitää myönteisenä sitä, että neuvosto hyväksyy määräenemmistöäänestyksen ehdotetusta välineestä ja ajatuksen yhteispäätöksestä järjestelmän käyttöönottamiseksi; kehottaa asiasta vastaavaa valiokuntaansa toteuttamaan tätä suuntaviivaa neuvotteluissa toimielinten välisen sopimuksen ja rahoitusnäkymien tarkistamiseksi; 6. On tyytyväinen oikeusperustoja koskevan sopimuksen soveltamiseen kolmen toimielimen yhdessä sopimien periaatteiden nojalla; on tyytyväinen siihen, että neuvosto hyväksyi pilottihankkeita ja valmistelutoimia koskevat parlamentin aloitteet, joilla unioni tukee toimintaa, joka liittyy yhteiskunnalliseen syrjäytymiseen, monikulttuuriseen yhdentymiseen, sukupuolisyrjintään sekä pakolaisiin ja turvapaikan hakijoihin, vammaisten auttamiseen ja naisiin ja lapsiin kohdistuvan väkivallan ja pahoinpitelyn torjumiseen; odottaa nyt, että komissio toteuttaa kokonaisuudessaan nämä toimet vuonna 1999; kehottaa valiokuntiaan seuraamaan näiden hankkeiden ja toimien täytäntöönpanoa vuoden aikana, jotta voitaisiin osallistua rakentavasti seuraavaan talousarviomenettelyyn ja lainsäädäntöohjelman laadintaan; 7. Toteaa, että oikeusperustaa vielä vailla oleville budjettikohdille myönnetyt määrärahat on asetettu yleisesti varaukseen, mutta muistuttaa neuvostoa sen 17. heinäkuuta 1998 tekemästä sitoumuksesta nopeuttaa lainsäädäntöprosessia sellaisten toimien osalta, joille oikeusperustaa on jo ehdotettu; pyytää lisäksi komissiota täsmentämään vuotuisessa lainsäädäntöohjelmassaan vuodelle 1999, mitkä ovat niitä ehdotuksia, joiden käsittelyä lainsäätäjä ei ole vielä saanut päätökseen ja joiden hyväksyminen on välttämätöntä talousarvion täytäntöönpanon kannalta, sekä mikä on tälle hyväksynnälle asetettu määräaika; pyytää komissiota rohkaisemaan molempia lainsäädäntövallan käyttäjiä yhteistyöhön tarpeellisten oikeusperustojen nopean hyväksynnän takaamiseksi ja ilmoittamaan budjettivallan käyttäjälle kaikki mahdolliset ongelmat, erityisesti sen tähden, että vuosi 1999 on vaalivuosi; kehottaa kaikkia valiokuntiaan tekemään parhaansa taatakseen tässä asiassa toteutettavat säännölliset tarkistukset ja valvonnan; 8. Panee merkille komission viime hetkellä antaman oikaisukirjelmän nro 1/99; on tyytyväinen molempien budjettivallan käyttäjien välisten neuvottelujen lopulliseen tulokseen, kun nämä hyväksyivät useisiin budjettikohtiin uudet, ajantasaistetut summat, jolloin alaluokkaan B1 (EMOTR) jäi yhteensä 40 440 miljoonaa euroa; on tyytyväinen maatalouden ympäristövaikutuksiin liittyvien toimenpiteiden (B1-5011) rahoituksen lisäämiseen 20 miljoonan euron varauksella ja 80 miljoonan euron varaukseen budjettikohdista B1-15 (hedelmät ja kasvikset) ja B1-20 (maito ja maitovalmisteet); toteaa, että neuvosto on luonut uuden budjettikohdan B1-315 (elintarvikeapu Venäjälle), joka on varustettu p.m.-merkinnällä ja johon voidaan siirtää varainhoitovuodelta 1998 yhteensä 400 miljoonaa euroa; 9. Panee merkille, että neuvosto hylkäsi parlamentin ehdotuksen, joka koski osan otsakkeen 2 määrärahoista varaukseen asettamista ja jolla pyrittiin helpottamaan näiden määrärahojen siirtämistä varainhoitovuodelle 2000 ja siten korvaamaan tiettyjen jäsenvaltioiden arvioitu vajaakäyttö vuonna 1999; katsoo, että otsakkeen 2 määrärahojen vajaakäyttö vuonna 1999 toteutuu joka tapauksessa tiettyjen jäsenvaltioiden kohdalla; korostaa, että kaikkia tämän otsakkeen määrärahoja on pidettävä menotavoitteena, kuten parlamentti on useaan kertaan muistuttanut; muistuttaa, että kyseiset alueet tarvitsevat tätä rahoitusta edistääkseen taloudellista ja yhteiskunnallista kehitystään; pyytää sen tähden, että komissio kehottaa tarvittaessa budjettivallan käyttäjää siirtämään käyttämättä jääneet rakennerahastojen määrärahat varainhoitovuodelle 2000 samalla tavalla, kuin on tehty tähän mennessä; 10. Toteaa löytäneensä jälleen kerran rahoituksen yhteisön Peace- ja Rechar-, Resider- ja Regis II -aloitteille; vaatii komissiota ja kyseisiä jäsenvaltioita ponnistelemaan enemmän taatakseen näiden määrärahojen käytön kokonaisuudessaan; 11. Pitää myönteisenä budjettivallan käyttäjien tekemää sopimusta viime vuosina hallinnollisiin tarkoituksiin käytettyjen määrärahojen kompensoimisesta Sokrates- ja Nuorten Eurooppa -ohjelmien toiminnallisiin tarpeisiin yhteispäätöksellä hyväksyttyjen rahoituskehysten sisällä ja Euroopan parlamentin, neuvoston ja komission 6 päivänä maaliskuuta 1995 antaman yhteisen julistuksen varainhoitoa koskevien säännösten sisällyttämisestä säädöksiin ((EYVL C 102, 4.4.1996, s. 4.)) mukaisesti; toteaa, että neuvosto on kunnioittanut tietojen ja taitojen Eurooppaan liittyviä parlamentin painopistealueita hyväksymällä parlamentin Leonardo- ja Connect-ohjelmille myöntämät määrärahat, ehdottaen puolestaan Kaleidoskooppi- ja Ariane-ohjelmien rahoituksen jatkamista lisävuodelle yhteensä vastaavasti 10,2 miljoonan euron ja 4,3 miljoonan euron summalla; 12. Panee merkille, että EU:n viidennestä TKK-puiteohjelmasta käytyjen neuvottelujen tuloksena tutkimukselle, teknologiselle kehittämiselle ja esittämistoiminnalle myönnetty kokonaissumma vuoden 1999 talousarviossa on 3 450 miljoonaa euroa, mikä merkitsee 54 prosenttia rahoitusnäkymissä vuodeksi 1999 otsakkeeseen 3 osoitetuista enimmäismäärärahoista ja on siten Edinburghin Eurooppa-neuvoston kokouksessa vuonna 1992 tutkimukselle määrätyn vaihteluvälin (50 - 66,66 %) rajoissa; toteaa, että EY:n tutkimusmäärärahat vuonna 1999 ovat yhteensä 3 140 miljoonaa euroa ja Euratomin tutkimusmäärärahat 310 miljoonaa euroa; hyväksyy kuitenkin neuvoston toisessa käsittelyssä esittämät arviot, jotka heijastavat myös komission ehdottamaa budjettikohtien välistä jaottelua; 13. On tyytyväinen siihen, että neuvosto hyväksyi pakolaisten hyväksi toteutettavat toimet, ottaen huomioon Amsterdamin sopimuksen tulevan ratifioinnin, jossa siirretään tämä politiikan ala kolmannesta pilarista ensimmäiseen pilariin; kehottaa komissiota esittämään kiireesti sopivaa oikeusperustaa, jolla unioni voi antaa tukensa tälle pakolaisia ja turvapaikan hakijoita koskevalle politiikalle; 14. Hyväksyy sen, että talousarvion osaan A siirretään ne osan B määrärahat, jotka liittyvät vuoden 1993 tiedonannon mukaisiin konferensseihin ja kongresseihin, osan B määrärahojen toiminnallisen luonteen korostamiseksi ja hajauttamiseen liittyvän MAP 2000 -hankkeen tukemiseksi; 15. Toteaa erillisvirastojen sitoumuksen kunnioittaa ehdotettua toimintatapaa, jolla pyritään lisäämään avoimuutta ja takaamaan talousarviota koskevien tietojen kulku budjettivallan käyttäjälle; ehdottaa siksi, että varauksessa olevat määrärahat vapautettaisiin katsoen, että komission pitäisi osallistua tähän prosessiin yhtäläisesti virastojen rinnalla; 16. Ei ole vieläkään vakuuttunut saajamaiden välittömästä kapasiteetista käyttää hyödykseen neuvoston Phare-ohjelmalle suunnittelemaa lisärahoitusta, mutta haluaa vahvistaa EU-rahoitukselle realistisia menotavoitteita hakijamaissa, jotta niille ja unionille annetaan mahdollisuus täyttää kansalaistensa odotukset liittymisen edellä; hyväksyy näin ollen maksusitoumusmäärärahojen lisäämisen 48 miljoonalla eurolla ensimmäiseen käsittelyyn verrattuna; päättää ottaa kyseiset määrärahat varaukseen (B0-40), kunnes saadaan tietoa saajamaiden hyödyntämiskapasiteetin paranemisesta; 17. Ottaa momentille B7-502 saman määrän kuin edellisvuonna odotettaessa koordinoitua asetusta (Phare/rajat ylittävä yhteistyö ja Interreg) rajat ylittävien hankkeiden parantamiseksi ja nopeuttamiseksi EU:n ja Keski- ja Itä-Euroopan maiden rajoilla, ja huomauttaa, että sitä on kuultava ennen asetuksen hyväksymistä; odottaa käytännön täytäntöönpanoon suuntautunutta asetusta, jossa kunnioitetaan paikan päällä havaittavia tarpeita; pyytää, että asianomaiset alueet osallistuvat tehokkaasti ohjelmien toteutukseen; 18. Hyväksyy yleisen lähestymistavan, josta on neuvoteltu ja jonka tarkoituksena on lisätä ulkoisten toimien määrää, jota neuvosto alunperin vähensi huomattavasti ensimmäisen käsittelyn aikana; kyse on rehabilitaatiotoimista, jälleenrakennuksesta Latinalaisessa Amerikassa, demokratian edistämistoimista, ihmisoikeuksien kunnioittamista edistävistä toimista, sademetsiä koskevista toimista ja kehitysmaissa toimivia kansalaisjärjestöjä koskevista toimista; 19. Hyväksyy päätöksen ottaa 30 miljoonaa euroa varaukseen momenttia B7-541 (entisen Jugoslavian alueen tasavaltojen jälleenrakennusta koskevat toimet) varten; määrärahat vapautetaan, kun komissio on esittänyt uuden ehdotuksen konsolidoiduksi asetukseksi näiden toimien suhteen vuoden 2000 jälkeiselle kaudelle; 20. Hyväksyy talousarviopäätöksen Tacis-rahoituksen varauksesta ottaen huomioon ehdotetut Venäjän hätäaputoimet; vaatii, että aloitteelle myönnetyt määrärahat kattavat myös tarvittavat tarkastukset paikan päällä, jotta vältetään EU-tuen väärinkäytökset sekä samojen tuotteiden jälleenvienti, ja että määrärahojen ehtona ovat tarkoituksenmukaiset petosten vastaiset toimet, takuut tuotteiden paikallisesta käytöstä Venäjällä, varmuus asianmukaisesti jaosta eniten tarvitseville ja haavoittuville alueille sekä todellisten tarpeiden tarkoituksenmukainen rahoitus; vaatii lisäksi käyttämään kaikki mahdolliset tulot sosiaali- ja terveysalalla yhteistyössä Punaisen Ristin ja muiden valtioista riippumattomien järjestöjen kanssa; edellyttää, että komissio antaa budjettivallan käyttäjälle säännöllisesti tietoja tämän tuen täytäntöönpanosta; 21. Hyväksyy ylimääräisen 3 miljoonan euron määrärahan ottamisen momentille B7-531 poikkeukselliseen rahoitustukeen Armenialle ja Georgialle; korostaa, että 17. marraskuuta 1998 pidetyn kolmen osapuolen vuoropuhelun aikana molemmat budjettivallan käyttäjät tunnustivat aiemman sopimuksen, jonka mukaan kokonaisviitemäärä on 50 miljoonaa euroa kaudelle 1997 - 2001; 22. Panee merkille, että komission ehdotuksia maksumäärärahojen lisäämisestä Tacisille (25 milj. euroa), EU:n ja Aasian yhteistyöhön (30 milj. euroa), sademetsille (5 milj. euroa) ei hyväksytty vuoden 1998 Notenboom-menettelyssä; edellyttää, että komissio ehdottaa vuoden 1999 aikana joko siirtoina tai tarpeen mukaan KTT:nä näiden määrärahojen lisäämistä, mikä saattaa olla tarpeen ulkoisten toimien kannalta; 23. Panee merkille, että neuvosto on hyväksynyt parlamentin tarkistuksen, joka koskee trooppisia metsiä (B7-6201), ja vahvistanut maksusitoumusmäärärahojen kokonaismääräksi 45 miljoonaa euroa; kehottaa komissiota lisäämään tämän budjettikohdan määrärahoja varainhoitovuonna 1999 tarvittaessa siirtämällä varoja tai lisätalousarvion avulla, jotta budjettikohtaan otetaan parlamentin aiemmin tarkoittamat määrärahat ja jotta mahdollistetaan ohjelman täysimääräinen täytäntöönpano; 24. Panee tyytyväisenä merkille, että kansainvälisille kalastussopimuksille tarkoitettuja määrärahoja on vähennetty varauksessa B0-40 komission viime hetken oikaisukirjelmässä 1/99 tekemän ehdotuksen mukaisesti; panee kuitenkin merkille pitkän viivästyksen aihetta koskevien tarvittavien luottamuksellisten tietojen saamisessa ja vaatii, että komissio noudattaa asetettuja määräaikoja; 25. Panee merkille komission esittämät vaatimukset sekä komission jäsenen Liikasen virallisen sitoumuksen sen suhteen, että tulevaisuudessa talousarvion osasta B rahoitetun hallinnollisen ja teknisen tuen alalla avoimuus varmistetaan kussakin unionin toimessa tai ohjelmassa; katsoo, että valvottaessa toimintamäärärahojen käyttöä hallinnollisiin tarkoituksiin on noudatettava seuraavassa esitettyjä periaatteita, ja on tehnyt asianomaiset talousarviopäätökset niiden mukaan: - osan B määrärahojen käyttö komission hyödyksi hallintomenoihin on kiellettyä, jollei tätä hyväksytä asianmukaisesti yksittäisten budjettikohtien selvitysosassa - käyttö hyväksytään yksittäisten budjettikohtien selvitysosassa ja näille menoille asetetaan yläraja - 17 miljoonaa euroa otetaan talousarvioon osaan A näiden toimien rahoittamiseksi; pyytää komissiota esittämään 30. huhtikuuta 1999 mennessä vuoden 2000 alustavan talousarvioesityksen esittämisen yhteydessä tarkat yksityiskohdat tällaisille poikkeuksille; näitä yksityiskohtia ovat muun muassa rahoitustarpeet, henkilöiden määrä ja kulut (per henkilö/vuosi), sopimusmuoto (intra/extra muros), tuen tarkoitus ja toteutettu valvonta; edellyttää, että komissio ilmoittaa näiden päätösten soveltamisesta, jotta tulokset voidaan ottaa huomioon vuoden 2000 talousarvioesityksen ensimmäisessä käsittelyssä parlamentissa; toistaa, että sellaisten määrärahojen käyttämistä, jotka ylittävät budjettivallan käyttäjän asettamat enimmäismäärät ja joita ei ole ilmoitettu ja erikseen hyväksytty, pidetään kurinpitotoimiin johtavana rikkomuksena; pyytää komissiota sisällyttämään nämä periaatteet tulevaan ehdotukseensa varainhoitoasetuksen uudistamiseksi; Varaukset 26. Päättää ottaa määrärahoja varaukseen liitteissä olevia budjettikohtia varten, jotta näiden budjettikohtien täytäntöönpanoa voidaan valvoa tarkasti varainhoitovuoden 1999 aikana; palauttaa mieleen määrärahojen vapauttamisen edellytykset, jotka on esitetty parlamentin hyväksymissä tarkistuksissa; hyväksyy määrärahojen vapauttamisen, kun parlamentin asettamat ehdot täytetään; 27. Toistaa komissiolle esittämänsä pyynnön toimittaa kaikki lukuun B0-40 otettujen määrärahojen siirtoa yksittäisiin budjettikohtiin koskevat pyynnöt mahdollisuuksien mukaan ennen 15. syyskuuta 1999; pyytää komissiota ilmoittamaan tästä täysimääräisesti budjettivallan käyttäjälle vähintään 10 päivää ennen kuin budjettivallan käyttäjä käsittelee pyyntöä; nämä siirtoja koskevat ehdotukset on toimitettava erillään Notenboom-Bourlanges-yleissiirrosta ja korvaavasta ja täydentävästä talousarviosta, joka esitetään vuoden viimeisten neljän kuukauden aikana; 28. Sitoutuu arvioimaan toimielinten välistä yhteistyötä ja rohkaisemaan sitä yksilöidyillä prioriteettialoilla ennakoidun synergian ja säästöjen saavuttamiseksi; 29. Hyväksyy talousarviopäätöksensä myöntää tukea Euroopan unionin talousarviosta (osasta A) järjestöille ja hankkeille, jotka saavat tukea myös muilta tahoilta; sitoutuu seuraamaan tarkkaavaisesti tukijärjestelmän täytäntöönpanoa ja pyrkii sisäisten menettelyjen parantamiseen entisestään, jotta vastaanottajien odotusaikaa voitaisiin lyhentää ja jotta vältettäisiin talousarvion kahdesta osasta tulevan tuen päällekkäisyys; 30. Hyväksyy neuvoston ehdotuksen 50 prosentin jättämisestä varaukseen neljää momenttia eli A-7030 - A-7033 varten, jotta painostetaan edelleen kaikkia osapuolia pyrkimään tasapuoliseen ja tehokkaaseen ratkaisuun uudesta komitologiarakenteesta toukokuun 1999 alkuun mennessä todellisten kolmenkeskisten neuvottelujen jälkeen; panee merkille, että rahoituksen vapauttamisen edellytykset noudattelevat syyskuussa 1998 hyväksyttyjen parlamentin neuvotteluvaltuuksien päälinjauksia tässä asiassa; Eläkkeet 31. Pitää valitettavana, että neuvosto ei ole toiminut rakentavasti Euroopan toimielinten henkilöstön eläkejärjestelmän uudelleenjärjestelyissä, vaikka molemmat budjettivallan käyttäjät olivat määritelleet sen yleiseksi prioriteetiksi; vaatii kuitenkin eläkejärjestelmän avoimuuden ja aktuaalisuuden parantamista ja sen keskittämistä komissioon; toistaa pyyntönsä komissiolle, jonka mukaan sen on esitettävä 31. maaliskuuta 1999 mennessä unionin toimielinten ja elinten virkamiesten ja muun henkilöstön eläkejärjestelmän uudistamista koskeva ehdotus, jossa pitäisi korostaa avoimuuden parantamista ja sukupolvien välisen uudelleenjaon osatekijöiden poistamista; pyytää komissiota tekemään ehdotuksen sellaisista muutoksista henkilöstösääntöihin, jotka saattavat osoittautua tarpeellisiksi rahaston perustamiseksi; Muut toimielimet 32. Panee merkille, että lukuun ottamatta parlamentin omaan ja oikeusasiamiehen talousarvioon tekemiä tarkistuksia, neuvosto on toisen kerran hyväksynyt parlamentin talousarvioesityksen (muut toimielimet) ensimmäisen käsittelyn ilman muutoksia; 33. Korostaa jälleen kerran, että toimielinten on ehdottoman tarpeellista omistaa käyttämänsä rakennukset, koska tästä aiheutuu huomattavia säästöjä unionin tuleviin talousarvioihin; 34. Pyytää tuomioistuinta tekemään muutoksia käännöspolitiikkaansa ja käyttämään tietokoneavusteista kääntämistä ainakin hallinnollisessa ja byrokraattisessa työssä, jotta käännettävien asiakirjojen kokonaismäärä pysyy hallinnassa ja jotta juristi-lingvistejä käytettäisiin ainoastaan juridisiin käännöstehtäviin; pyytää lisäksi tuomioistuinta esittämään budjettivallan käyttäjälle ehdotuksia käännöspolitiikan helpottamiseksi; 35. Pyytää talous- ja sosiaalikomiteaa muuttamaan sisäisiä sääntöjään kokousten ja työryhmien määrän sekä erityisyksikköjen määrän viimeaikaisen vähenemisen (yhdeksästä kuuteen) välisen johdonmukaisuuden varmistamiseksi; 36. Pyytää alueiden komiteaa esittämään budjettivallan käyttäjälle ratkaisuja, jotka ovat teknisesti ja taloudellisesti toteutettavissa, ja jotka koskevat pääsihteerin toimikauden päättymistä ja joilla pyritään vahvistamaan hallintorakenteita vastauksena työtaakan kasvuun Amsterdamin sopimuksen ratifioinnin seurauksena; 37. Pyytää komission, neuvoston, parlamentin, tuomioistuimen, tilintarkastustuomioistuimen hallintoja sekä talous- ja sosiaalikomitean ja alueiden komitean ja niiden yhteisen organisaatiorakenteen hallintoja teettämään toimielinten välisen yhteistyön puitteissa tutkimuksen niiden hallintojen ympäristönäkökohdista; katsoo, että tutkimukseen pitäisi sisältyä aikataulu siitä aiheutuvien ehdotusten täytäntöönpanolle ja tutkimuksessa pitäisi kattaa seuraavat alat: yleishallinto, liikkuvuus ja liikenne- ja energiapolitiikka; tutkimuksen pitäisi olla käytettävissä viimeistään 1. huhtikuuta 1999, jotta edellä mainittujen toimielinten ja elinten alustavissa talousarvioesityksissä voidaan huomioida tarvittavat toimet vuodeksi 2000; tutkimus asetetaan molempien budjettivallan käyttäjien käyttöön; Marginaalit 38. Toteaa, että mahdollista korjaavaa ja täydentävää talousarviota varten jätetyt marginaalit ovat 4,748 miljardia euroa otsakkeessa 1, 524 miljoonaa euroa otsakkeessa 3, 962 miljoonaa euroa otsakkeessa 4 ja 220 miljoonaa euroa otsakkeessa 5; Loppumääräykset 39. Toivoo neuvoston noudattavan 29 päivänä lokakuuta 1993 tehdyn nykyisen toimielinten välisen sopimuksen 17 kohdan määräyksiä, jotta neuvotteluja uudesta toimielinten välisestä sopimuksesta ja uusista rahoitusnäkymistä voitaisiin jatkaa; 40. Katsoo, että jos neuvosto ei noudata kyseisiä toimielinten välisen sopimuksen 17 kohdan määräyksiä, se merkitsee sitä, että neuvosto purkaa kyseisen sopimuksen ja siihen liittyvät rahoitusnäkymät yksipuolisesti; 41. Kehottaa puhemiestään vahvistamaan talousarviopäätöksen Euroopan unionin talousarvioksi; 42. Kehottaa puhemiestään toimittamaan nämä talousarviota koskevat päätökset neuvostolle, komissiolle sekä asianomaisille toimielimille ja neuvoa-antaville elimille. LIITE I TALOUSARVIO 1999Varaukseen B0-40 otetut määrärahat ((Komission ehdotuksesta ja budjettivallan käyttäjän hyväksynnällä, tai jomman kumman budjettivallan käyttäjän aloitteesta. Ellei toisin ilmoiteta, viitteillä tarkoitetaan ensimmäisen käsittelyn tarkistuksia (torstaina 22. lokakuuta 1998 pidetyn istunnon pöytäkirjan liite ja oikaisu).))ja pyydetyt kertomukset >TABLE> >TABLE>